অভিভাবকদের মতে, তারা অপেক্ষায় থাকেন প্রাইমারি অথবা হাইস্কুলের গণ্ডি পেরোনোর পর হয়তো আর সন্তানকে হাত ধরে স্কুলে নিয়ে যেতে হবে না। কিন্তু যেভাবে সামাজিক অবক্ষয় ছড়িয়ে পড়ছে তাতে সন্তান যতই বড় হচ্ছে ততই নতুন মাত্রায় বাড়ছে উদ্বেগ উৎকণ্ঠা। এক মুহূর্ত চোখের আড়াল হলেই যেন বিপদ। সন্তান বড় হলে ঘরে বন্দী করে রাখা যায় না। আবার বাইরে গেলেও খারাপ পরিবেশ ও সঙ্গদোষের দুর্ভাবনা। তা ছাড়া প্রযুক্তির দ্রুত বিকাশ ও মোবাইল ইন্টারনেটের কারণে সঙ্গদোষের সব উপাদান এখন তাদের হাতের মুঠোয়। একসময় মা-বাবার দুশ্চিন্তা ছিল নিরাপত্তা, মাদক, খারাপ বন্ধুবান্ধব ও পরিবেশ, সন্ত্রাস, বখাটেপনা থেকে কিভাবে সন্তানকে রক্ষা করা যায় তা নিয়ে। কিন্তু প্রযুক্তির অপব্যবহার এবং এর খারাপ প্রভাব নিয়ে অভিভাবকদের উদ্বেগ-উৎকণ্ঠা ছাড়িয়ে গেছে অতীতের সব দুশ্চিন্তার মাত্রা। পাশাপাশি পরিমল, পান্না মাস্টার, মনিরুজ্জামান, হুমায়ুন কবিরের মতো ভয়ঙ্কর শিক্ষকদের কারণে মেয়েদের নিয়ে দুশ্চিন্তা কুরে কুরে খাচ্ছে মা-বাবাকে।